Cusapaj o huarmipaj familiacunahuan alli apanacuichij | Cambaj familiaca cushillami causai tucun
Cusapaj o huarmipaj familiacunahuan alli apanacuichij
“Cuj canata, mana jatun tucushca canata, manso shungu canata, mana pˈiñarij canata churarichij.” (Colosenses 3:12)
Shuj cˈari shuj huarmi cazarajpica shuj mushuj familiami callarin. Yaya mamata cˈuyanata, respetanata mana saquishpami, cunanca cusapi o huarmipi ashtahuan yuyana can. Shinapish huaquinpica familiacunaca cai mushuj causaitaca mana chasquisha nincunachu. Bibliapi tiyashca consejocunaca familiacunahuan alli apanacuchun, cusandij huarmindij ashtahuan cˈuyanacuchunmi ayudan.
1 FAMILIACUNAHUAN ALLI APANACUI
BIBLIACA CAITAMI YACHACHIN: “Cambaj yaya mamata alli ningui” (Efesios 6:2). Mashna huatata charishpapish, cambaj yaya mamata alli ninata, respetanataca mana saquinachu cangui. Shinapish ama cungaringui, cambaj cusapish o huarmipish paipaj yaya mamahuan cangapajmi tiempota charina can. Shinaca cambaj cusa o huarmi yaya mamahuan cangapaj tiempota charijpica mana jarcanachu cangui. Bibliaca: “Cˈuyaita charijca mana shujtajpajta munanchu” ninmi (1 Corintios 13:4; Gálatas 5:26).
“Cambaj familiaca ñucata rimacunllami” o “cambaj mamata ayudajpica manataj cushicunchu” nishpa mana rimanachu cangui
Cambaj cusa o huarmi imata yuyashcata entendi
2 MINISHTIRIJPICA ALLI ENTENDICHISHPA PARLAI
BIBLIACA CAITAMI YACHACHIN: “Cˈarica, paipaj yayata mamata saquishpa paipaj huarmihuan tandanacushpa ishquindijmanta shuj aichallami tucunga” (Génesis 2:24). Cazarashca qˈuipapish yaya mamacunaca ayudasha nishpami, cancuna ima shina causacushcata yachasha nin.
Cancunapura parlanacushpami yaya mamacuna imata cancunapaj causaipi ama rurachun munashcata cˈuyaihuan parlana canguichij. Mana maipishcachun parlashpami alli entendichina canguichij (Proverbios 15:1). Mana jatun tucuna, mana pˈiñarij, manso shungu canami familiacunahuan alli apanacuchun ayudanga. Bibliaca: “Cˈuyaimantaca caishujmanta chaishujmanta ama pˈiñarishpa llaquicunata apaichijlla” ninmi (Efesios 4:2).
Yaya mamacuna ima shina causacushcata tucuita yachasha nijpica, mana pˈiñanacushpami cusandij huarmindij parlanacuna canguichij
Familia ucupi llaquicuna ricurijpica ima shina allichinata parlanacuichij
PAICUNATA ENTENDI
Yaya mamacuna imata yuyashcata entendinaca minishtirinmi. Paicunaca canta cˈuyashcamantami ima shinapish ayudanata munan. Shinallataj yaya mamacunaca shitashpa saquicushcata yuyashpami, shuj familiata ña charishcataca mana entendisha nincuna. Ashtahuanpish Biblia yachachishcata cazushpa, alli parlanacushpaca yaya mamacunahuan alli apanacushpami cambaj cusahuan o huarmihuanpish cushilla causangui.
¿Cusa huarmi ima shina causacushcata yaya mama yachasha nijpica, imamantataj mana mancharina cangui?
¿Yaya mamata respetashpapish ima shinataj cusapi o huarmipi ashtahuan yuyashcata ricuchina cangui?